Diari Oficial de la Generalitat Valenciana


Sumari del DOGV 9810, del 15-03-2024 (2024/2335)

RESOLUCIÓ de 13 de març de 2024, de la Vicepresidència Segona i Conselleria de Serveis Socials, Igualtat i Habitatge, per la qual es convoca la renovació de les persones integrants del Consell d'Infància i Adolescència de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9810

Data del DOGV
:   15-03-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/2335


Data del document
:   13-03-2024

Organisme emissor
:   Vicepresidència Segona i Conselleria de Serveis Socials, Igualtat i Habitatge

Tipus de document
:   Resolució

Anàlisi jurídica

 Descriptors 

:   * Vicepresidència Segona i Conselleria de Serveis Socials, Igualtat i Habitatge

RESOLUCIÓ de 13 de març de 2024, de la Vicepresidència Segona i Conselleria de Serveis Socials, Igualtat i Habitatge, per la qual es convoca la renovació de les persones integrants del Consell d'Infància i Adolescència de la Comunitat Valenciana. [2024/2335]  
La Llei 26/2018, de 21 de desembre, de la Generalitat, de drets i garanties de la infància i adolescència (d'ara endavant, Llei 26/2018), va crear dos òrgans de participació infantil i adolescent d'àmbit autonòmic: el Consell d'Infància i Adolescència de la Comunitat Valenciana, en el seu article 182, i el Consell Infantil i Adolescent del Sistema de Protecció, en l'article 96, deixant per a desenvolupament reglamentari la determinació de la seua composició i règim de funcionament.  
Aquest desenvolupament s'ha dut a terme pel Decret 60/2021, de 14 de maig, del Consell, de regulació i coordinació dels òrgans de l'Administració de la Generalitat de participació infantil i adolescent, i de protecció de la infància i l'adolescència (d'ara endavant, Decret 60/2021), que disposa, en el seu article 4.1, que el Consell d'Infància i Adolescència de la Comunitat Valenciana estarà format per:  
a) Tres xiquetes i tres xiquets de fins a 12 anys i sis adolescents de fins a 18 anys, distribuïts paritàriament, en representació dels consells locals d'infància.  
b) Dues xiquetes i dos xiquets de fins a 12 anys i quatre adolescents de fins a 18 anys, distribuïts paritàriament, en representació del Consell Infantil i Adolescent del Sistema de Protecció.  
c) Dos xiquets, xiquetes o adolescents de fins a 18 anys, distribuïts paritàriament, en representació del Consell Valencià de la Joventut.  
d) Dos xiquets, xiquetes o adolescents de fins a 18 anys, distribuïts paritàriament, en representació del Consell Escolar de la Comunitat Valenciana.  
D'acord amb l'apartat segon de l'esmentat article, les conselleres i els consellers seran nomenats per la persona titular de la conselleria amb competència en matèria d'infància i adolescència, seguint el procediment d'elecció previst en el Decret 60/2021, que serà convocat per resolució de la persona titular d'aquesta conselleria.  
El nomenament dels membres del Consell d'Infància i Adolescència de la Comunitat Valenciana es va realitzar el 16.02.2022 i des d'aleshores no s'ha procedit a la seua renovació a excepció de les persones designades pel Consell Escolar de la Comunitat Valenciana, ja que va nomenar nous representants a data de 14.02.2023. Per tant, no es pot procedir a la renovació per mitats atés que tots els membres del consell, a excepció dels designats pel Consell Escolar de la Comunitat Valenciana, tenen el seu manat caducat. En conseqüència, es recorda a través d'aquesta resolució procedir a la renovació total dels membres del Consell d'Infància i Adolescència de la Comunitat Valenciana excepte en el cas de les persones designades pel Consell Escolar. En aquest cas se seguirà el procediment per a la renovació parcial previst en l'apartat primer de la disposició transitòria primera, per la qual cosa es procedirà a la renovació del mandat de la persona de major edat de les dos designades per aquest òrgan.  
Per tot això, en compliment del que es disposa en els articles 1 i 15 del Decret 132/2023, de 10 d'agost, del Consell, d'aprovació del Reglament orgànic i funcional de la Vicepresidència Segona i Conselleria de Serveis Socials, Igualtat i Habitatge, resolc:  
  
Primer. Objecte  
1. Es convoca l'elecció dels xiquets, xiquetes i adolescents que han d'integrar el Consell d'Infància i Adolescència de la Comunitat Valenciana.  
2. S'acorda iniciar d'ofici el procediment per a la designació i nomenament de consellers i conselleres, que s'ajustarà a les disposicions de la present resolució.  
  
Segon. Secretaria Tècnica  
El servei, dependent de la direcció general amb competència en matèria d'infància i adolescència, que té atribuïda la funció de promoure el dret a la participació de xiquets, xiquetes i adolescents exercirà les tasques de secretaria tècnica previstes en el Decret 60/2021 i les que se li atribuïxen en aquesta resolució.  
  
Tercer. Candidatures dels consells locals d'infància  
1. Tots els consells locals d'infància que porten almenys un any en funcionament en el moment de la publicació d'aquesta resolució podran presentar una candidatura d'entre els seus integrants. El compliment d'aquest requisit haurà d'acreditar-se mitjançant un certificat de la persona funcionària que tinga atribuïda la funció de fe pública de l'entitat local.  
2. Les candidatures hauran de ser paritàries i triades democràticament. Inclouran com a màxim quatre representants, 2 infantils i 2 adolescents.  
3. Les candidatures poden estar compostes per:  
a) una xiqueta i un xiquet de fins a 12 anys;  
b) un adolescent i una adolescent major de 12 anys i menors de 18 anys;  
c) les quatre persones esmentades; és a dir, una xiqueta i un xiquet de fins a 12 anys i un adolescent i una adolescent majors de 12 i menors de 18 anys.  
d) una candidatura mixta; és a dir, formada per una persona adolescent i una persona menor de 12 anys sempre que siguen de diferent sexe.  
4. Excepcionalment, els consells locals d'infància podran presentar una única persona per candidatura si només hi haguera una persona candidata confirmada, que s'utilitzarà per a completar la paritat de conformitat amb el que es disposa en el resolc nové.  
5. Per a determinar l'edat de les persones candidates es prendrà com a referència la del dia en què es va proposar la candidatura, considerant com a tal la data en la qual el consell local d'infància prenga la decisió de designar-les. No obstant això, atés que la condició de conseller o consellera es perd en arribar a la majoria d'edat, no es podran proposar persones que complisquen els 18 anys dins dels tres mesos següents a la data d'aquesta resolució, que és el termini màxim per a resoldre i notificar el present procediment.  
6. Les persones candidates hauran de manifestar la seua voluntat de formar part del Consell d'Infància i Adolescència de la Comunitat Valenciana i comptar amb la conformitat de les seues persones responsables parentals o tutors, extrems que s'acreditaran emplenant i firmat el formulari que figura com a «(annex II) declaració de les persones proposades pels consells locals d'infància i adolescència per a formar part del Consell d'Infància i Adolescència de la Comunitat Valenciana», que estarà disponible en https://breu.gva.es/b/RYVGjdjgb1  
7. Les candidatures seran triades democràticament pel consell local d'infància, d'acord amb els seus procediments interns de presa de decisions, d'entre les seues persones integrants. Es consideraran com a tals, a més de consellers i conselleres, aquelles que duguen a terme funcions d'assessoria, quan aquesta figura estiga prevista expressament en les normes de funcionament intern del consell local d'infància.  
8. Per a garantir la designació democràtica, les candidatures hauran de ser confirmades pel consell local d'infància i adolescència, encara que el nombre de persones precandidates només permeta formar una candidatura.  
  
Quart. Forma, lloc i termini de presentació de les candidatures dels consells locals d'infància  
1. Les candidatures dels consells locals d'infància es presentaran en el termini màxim de dos mesos a partir de l'endemà de la publicació d'aquesta resolució. La presentació es realitzarà en la seu electrònica de la Generalitat, accedint mitjançant l'enllaç següent: https://breu.gva.es/b/RYVGjdjgb1  
2. Per a la presentació de la candidatura s'hi adjuntarà la documentació següent:  
a) Original electrònic o còpia electrònica autèntica del certificat de la persona funcionària que tinga atribuïda la funció de fe pública de l'entitat local, de qualsevol acte o resolució dels òrgans de govern de l'entitat local, o dels antecedents, llibres i documents de l'entitat local, dels quals es desprenga que l'òrgan de participació infantil i adolescent està en funcionament, almenys, amb un any d'antelació a la resolució de convocatòria.  
b) Original electrònic o còpia electrònica autèntica del certificat de l'òrgan competent per a expedir les certificacions dels acords adoptats pel consell local d'infància, segons el model que figura com a annex «(annex I) proposta de les persones menors d'edat candidates dels consells locals d'infància», que estarà disponible en https://breu.gva.es/b/RYVGjdjgb1  
c) Còpia de l'instrument jurídic o acord intern que determine el règim de funcionament intern del consell local d'infància.  
d) Original electrònic o còpia electrònica autèntica de la declaració de les persones designades de la seua voluntat de formar part del Consell d'Infància i Adolescència de la Comunitat Valenciana i de la conformitat de les seues persones responsables parentals o tutors, segons el model que figura com a annex «(annex II) declaració de les persones proposades pels consells locals d'infància i adolescència per a formar part del Consell d'Infància i Adolescència de la Comunitat Valenciana», que estarà disponible en https://breu.gva.es/b/RYVGjdjgb1  
  
Quint. Designació de les persones representants del Consell Valencià de la Joventut  
1. La Comissió Permanent del Consell Valencià de la Joventut, com a òrgan facultat a aquest efecte pel seu reglament de règim intern, designarà les persones que, en la seua representació, formaran part del Consell d'Infància i Adolescència de la Comunitat Valenciana, i també les seues persones suplents, sense perjuí de la posterior ratificació per l'assemblea general d'aquest òrgan de representació.  
2. La designació de les persones representants es durà a terme d'acord amb els seus procediments interns de presa de decisions, respectant les condicions següents:  
a) Només les associacions infantils i juvenils integrades en el Consell Valencià de la Joventut podran proposar persones candidates i totes elles tindran l'oportunitat de fer-ho.  
b) Les persones candidates no hauran arribat als 18 anys en el moment en què siguen designades. A aquest efecte, es considerarà com a data de designació la de la presa de l'acord per la Comissió Permanent.  
c) Es designarà un representant i una representant, i també un substitut i una substituta.  
d) Les persones designades hauran de manifestar la seua voluntat de formar part del Consell d'Infància i Adolescència de la Comunitat Valenciana i comptaran amb la conformitat dels seus responsables parentals o persones tutores, extrems que han de quedar acreditats mitjançant la firma de la declaració continguda en el formulari «(annex III) declaració de les persones designades pels òrgans sectorials de participació per a formar part del Consell d'Infància i Adolescència de la Comunitat Valenciana», que estarà disponible en https://breu.gva.es/b/RYVGjdjgb1  
e) Per a triar les persones designades es prendran en consideració els principis arreplegats en l'article 182.3 de la Llei 26/2018 i es procurarà que l'espectre d'edats siga ample i compatible amb el manteniment de la condició de conseller o conselleres, que es perd amb la majoria d'edat, almenys durant un any.  
3. La Comissió Permanent del Consell Valencià de la Joventut comunicarà a la Secretaria Tècnica del Consell d'Infància i Adolescència de la Comunitat Valenciana les persones designades en el termini màxim de dos mesos a partir de l'endemà de la publicació d'aquesta resolució. Amb aquesta finalitat, presentarà en la seu electrònica de la Generalitat l'original electrònic o una còpia electrònica autèntica de la documentació següent, accedint mitjançant l'enllaç següent: https://breu.gva.es/b/RYVGjdjgb1  
4. Per a la presentació de la candidatura s'adjuntarà la documentació següent:  
a) Certificat expedit per la persona titular de la secretaria, amb el vistiplau de la persona titular de la presidència, de l'acord pel qual es designen les persones representants i les seues substitutes, on consten les seues dades d'identificació, dates de naixement i la data de l'acord.  
  
b) Declaració de les persones designades de la seua voluntat de formar part del Consell d'Infància i Adolescència de la Comunitat Valenciana i de la conformitat dels seus responsables parentals o persones tutores, segons el model que figura com a «(annex III) declaració de les persones designades pels òrgans sectorials de participació per a formar part del Consell d'Infància i Adolescència de la Comunitat Valenciana», i que estarà disponible en https://breu.gva.es/b/RYVGjdjgb1  
  
Sext. Designació de les persones representants del Consell Escolar de la Comunitat Valenciana  
1. La Comissió Permanent del Consell Escolar de la Comunitat Valenciana, com a òrgan facultat a aquest efecte pel Decret 164/2010, de 8 d'octubre, del Consell, pel qual es regula el Consell Escolar de la Comunitat Valenciana, designarà per a la seua renovació una persona que, en la seua representació, forme part del Consell d'Infància i Adolescència de la Comunitat Valenciana, i també la seua suplència.  
2. La designació d'aquests persones es durà a terme d'acord amb els seus procediments interns de presa de decisions, respectant les condicions següents:  
a) Les persones membres del Consell Escolar de la Comunitat Valenciana en representació de l'alumnat proposaran a aquest òrgan les candidatures de les seues organitzacions.  
b) Les persones candidates no hauran arribat als 18 anys d'edat en el moment en què siguen designades. A aquest efecte, es considerarà com a data de designació la de la presa de l'acord per la Comissió Permanent.  
c) Per a garantir la paritat i atés que la persona que es manté en el càrrec és una consellera, se designarà un representant masculí, i també el seu substitut.  
d) Les persones designades hauran de manifestar la seua voluntat de formar part del Consell d'Infància i Adolescència de la Comunitat Valenciana i comptaran amb la conformitat de les seues persones responsables parentals o tutores, extrems que han de quedar acreditats mitjançant la firma de la declaració continguda en el formulari «(annex III) declaració de les persones designades pels òrgans sectorials de participació per a formar part del Consell d'Infància i Adolescència de la Comunitat Valenciana», que estarà disponible en https://breu.gva.es/b/RYVGjdjgb1  
e) Per a triar les persones designades es prendran en consideració els principis arreplegats en l'article 182.3 de la Llei 26/2018 i es procurarà que l'espectre d'edats siga ample i compatible amb el manteniment de la condició de conseller o consellera, que es perd amb la majoria d'edat, almenys durant un any.  
3. El Consell Escolar de la Comunitat Valenciana comunicarà a la Secretaria Tècnica del Consell d'Infància i Adolescència de la Comunitat Valenciana les persones designades en el termini màxim de dos mesos a partir de l'endemà de la publicació d'aquesta resolució. A aquest efecte, remetrà per qualsevol dels mitjans de comunicació interna de l'Administració de la Generalitat l'original o una còpia electrònica autèntica de la documentació següent:  
a) Certificat expedit per la persona titular de la secretaria, amb el vistiplau de la persona titular de la presidència, de l'acord pel qual es designen les persones representants i les seues substitutes, on consten les seues dades d'identificació, dates de naixement i la data de l'acord.  
  
b) Formulari «(annex III) declaració de les persones designades pels òrgans sectorials de participació per a formar part del Consell d'Infància i Adolescència de la Comunitat Valenciana, firmat per les persones designades i els seus representants legals.  
  
Sèptim. Persones representants del Consell Infantil i Adolescent del Sistema de Protecció  
1. El Consell Infantil i Adolescent del Sistema de Protecció designarà les persones que, en la seua representació, formaran part del Consell d'Infància i Adolescència de la Comunitat Valenciana, i també les seues persones suplents. Comunicarà aquesta designació a la Secretaria Tècnica del Consell d'Infància i Adolescència de la Comunitat Valenciana remetent per qualsevol dels mitjans de comunicació interna de l'Administració de la Generalitat l'original o una còpia electrònica autèntica de la documentació següent:  
a) Certificat de l'acord pel qual es designen les persones representants i les seues substitutes, on consten les seues dades d'identificació, dates de naixement i la data de l'acord. El certificat serà expedit per qui assumisca les funcions inherents a la secretaria d'aquest òrgan col·legiat.  
b) Declaració de les persones designades de la seua voluntat de formar part del Consell d'Infància i Adolescència de la Comunitat Valenciana i de la conformitat de les seues persones responsables parentals o tutores, segons el model que figura com a «(annex III) declaració de les persones designades pels òrgans sectorials de participació per a formar part del Consell d'Infància i Adolescència de la Comunitat Valenciana», i que estarà disponible en https://breu.gva.es/b/RYVGjdjgb1  
  
2. La designació es durà a terme d'acord amb el procediment democràtic de presa de decisions establit en el règim de funcionament intern del Consell Infantil i Adolescent del Sistema de Protecció.  
  
3. En tot cas, la designació respectarà les condicions següents:  
a) Qualsevol consellera o conseller del Consell Infantil i Adolescent del Sistema de Protecció podrà voluntàriament presentar la seua candidatura, comptant amb la conformitat de les seues persones responsables parentals o persones tutores i, si fora el cas, una vegada escoltada l'opinió de la seua família d'acolliment.  
b) Es designarà, sempre que les condicions de les persones candidates ho permeten, dos xiquets i dues xiquetes de fins a 12 anys, i quatre adolescents, dos xics i dos xiques, majors de 12 i menors de 18 anys, i també una persona substituta per cadascuna d'elles.  
c) Sempre que siga possible, entre les persones designades hi haurà, almenys, una en acolliment familiar i una en acolliment residencial.  
d) Les votacions s'organitzaran entre persones del mateix gènere, grup d'edat i, si fora el cas, forma de guarda, de manera que es respecten aquests condicions.  
e) Els llocs que no puguen ser coberts per no haver-hi suficients persones candidates del grup d'edat requerit quedaran vacants, però el Consell Infantil i Adolescent del Sistema de Protecció podrà designar en qualsevol moment una persona representant per a ocupar-los. Quedaran vacants tants llocs com siga necessari per a mantindre la paritat de gènere en la representació.  
4. Per a determinar l'edat de les persones candidates es prendrà com a referència la del dia en què es va proposar la candidatura, considerant com a tal la data en la qual el Consell Infantil i Adolescent del Sistema de Protecció prenga la decisió de designar-les.  
  
Octau. Instrucció de les candidatures  
1. La Secretaria Tècnica durà a terme els actes d'instrucció necessaris per a la determinació, el coneixement i la comprovació de les dades i fets que fonamenten el nomenament de conselleres i consellers.  
  
2. En cas que, per deficiència o falta de documentació o per incompliment d'alguna de les condicions exigides per a la candidatura, no és possible el nomenament de les persones proposades per algun consell local d'infància, la Secretaria Tècnica ho notificarà al consell que les ha proposades, atorgant-li un termini de 10 dies hàbils per a esmenar la falta o proposar nova candidatura vàlida. Si no ho fa així, la proposta del consell local d'infància quedarà exclosa del procediment d'elecció. Aquesta circumstància es declararà en la resolució de nomenament.  
  
  
Nové. Desenvolupament del sorteig per a la designació de representants dels consells locals d'infància  
1. El procediment per a triar els xiquets, xiquetes i adolescents integrants del Consell d'Infància i Adolescència de la Comunitat Valenciana en representació dels consells locals d'infància serà el que es descriu a continuació.  
2. La Secretaria Tècnica convocarà un acte públic per a la celebració del sorteig, que s'anunciarà en el portal web de la Vicepresidència Segona i Conselleria de Serveis Socials, Igualtat i Habitatge. Les candidatures que resulten triades en una fase del procés d'elecció seran excloses per a les fases successives llevat que la seua candidatura resulte imprescindible per al compliment de les disposicions marcades en el Decret 60/2021.  
3. En primer lloc es comprovarà si hi ha concurrència suficient respecte a la presència de candidats i/o candidates amb diversitat funcional. En cas que hi haguera tres o més candidats i/o candidates amb diversitat funcional es procedirà al sorteig ordinari segons les regles següents. En cas contrari es procedirà a la seua elecció directa.  
Per a l'aplicació d'aquesta regla es considerarà que presenten diversitat funcional els xiquets, xiquetes o adolescents que tinguen reconegut un grau de discapacitat igual o superior al 33 per cent. Només es tindrà en compte aquesta condició si la persona interessada ha autoritzat el tractament d'aquesta dada personal i la Secretaria Tècnica pot comprovar-la mitjançant consulta en la plataforma d'intermediació o ha aportat original electrònic o còpia electrònica autèntica del certificat de reconeixement del grau de discapacitat.  
4. En segon lloc es procedirà al sorteig de totes les candidatures provinents de municipis de menys de 1.000 habitants, llevat que hi haguera solament dos persones candidates d'aquests municipis, i en aquest cas es proposarà directament el seu nomenament. No obstant això, si foren les dos del mateix sexe i grup d'edat que les dos ja seleccionades en el pas anterior, s'elegirà només una persona candidata, per a respectar la distribució prevista en l'article 5 de Decret 60/2021.  
Si la candidatura triada és de quatre persones, se seleccionarà només les dos que pertanguen al grup d'edat que compte amb menor representació fins a eixe moment, i, en defecte d'això, a les dos de menor edat.  
5. En tercer lloc es procedirà al sorteig provincial. Si sobre la base de les regles anteriors es compta ja amb dos persones de la mateixa província, no es procedirà a l'elecció de candidatures d'aquesta. Si fins a aquest moment es compta només amb una persona d'alguna província, es procedirà a elegir una altra persona candidata de sexe distint i mateix grup d'edat a l'atzar d'entre les candidatures individuals de la província, seguint el procediment de l'apartat 6.  
Si d'alguna província no hi haguera encara cap representació, es triarà una candidatura d'entre totes les presentades en eixa província, i si només fora una, se la designara directament. En el cas que la candidatura triada siga de quatre persones, se seleccionarà només a les dos que pertanguen al grup d'edat que compte amb menor representació fins a eixe moment, i, en defecte d'això, a les dos de menor edat. No obstant això, si la candidatura triada inclou alguna persona d'un sexe i grup d'edat que ja estiga complet, es designarà exclusivament a l'altra persona integrant i es completarà la representació provincial mitjançant candidatures individuals, en els termes de l'apartat 6.  
6. Si en aplicació dels apartats anteriors les persones seleccionades no formen un grup paritari, es procedirà a complementar la paritat. Per a això s'acudirà, en primer lloc, a les candidatures individuals que, de manera excepcional, de conformitat amb el punt 4 del resolc tercer, s'hagen presentat i es triarà a l'atzar d'entre elles a aquelles persones candidates del sexe i grup d'edat que siguen necessàries per a completar la paritat. Si no hi haguera candidatures individuals, o aquest foren incapaces de completar la paritat, se seleccionaria a l'atzar entre la resta de les candidatures dels consells locals presentats del mateix grup d'edat, triant de la candidatura seleccionada només la persona de sexe i grup d'edat que permeta completar la paritat.  
  
7. Una vegada complementada la paritat es triaran la resta de les candidatures començant pel grup de xiquets i xiquetes i posteriorment pel grup d'adolescents. De les candidatures triades a l'atzar se seleccionaran, per tant, només les persones del grup d'edat que s'estiga sortejant. Si es tria una candidatura mixta, es procedirà de manera immediata a complementar la paritat de la forma establida en l'apartat anterior.  
  
8. Totes les persones candidates excloses o no triades conformaran la llista de suplents, que es distribuirà per grups d'edat i gènere per ordre alfabètic, començant per una lletra a l'atzar.  
9. La Secretaria Tècnica estendrà acta de l'acte d'elecció, deixant constància del procés del sorteig, de les incidències i dels seus resultats.  
  
Deu. Proposta i nomenament  
1. La Secretaria Tècnica elevarà a la persona titular de la conselleria amb competència en matèria d'infància i adolescència la proposta de nomenament com a conselleres i consellers de les persones que resulten designades segons el procediment previst en aquesta resolució.  
2. En cas de vacant, i sense necessitat de nova convocatòria, la Secretaria Tècnica proposarà el nomenament de conselleres i conselleres, atenent al grup d'edat i al gènere de la persona cessant, seguint l'ordre de prelació de persones substitutes establit en el sorteig. Ara bé, si, a conseqüència del cessament s'incomplix algun dels criteris de representació mínima fixats en l'apartat 4 de l'article 5 del Decret 60/2021 i hi haguera, dins del grup d'edat i el gènere, alguna persona suplent que responga a aquest criteri, la designació recaurà en la primera d'elles.  
  
3. El nomenament de conselleres i conselleres es produirà per resolució de la persona titular de la conselleria amb competència en matèria d'infància i adolescència, que es publicarà en el portal web de la conselleria. Aquesta publicació tindrà efectes de notificació, de conformitat amb el que es disposa en l'article 45.1 de la Llei 39/2015, d'1 d'octubre, del procediment administratiu comú de les administracions públiques (d'ara endavant, Llei 39/2015). Contra aquesta resolució es podrà interposar recurs potestatiu de reposició en el termini d'un mes, o directament recurs davant l'ordre jurisdiccional contenciós administratiu en el termini de dos mesos, ambdós a comptar des de l'endemà de la notificació.  
4. D'acord amb l'article 21.3 de la Llei 39/2015, el termini màxim per a dictar i notificar la resolució de nomenament serà de tres mesos a comptar des de la data d'aquesta resolució. Transcorregut aquest termini sense que s'haja notificat la resolució expressa, les persones interessades podran entendre desestimades les seues pretensions per silenci administratiu, únicament als efectes de poder interposar recurs de reposició o contenciós administratiu, tal com disposen els articles 24.2 i 25.1 de la Llei 39/2015.  
  
Onze. Publicació i efectes  
Aquesta resolució es publicarà en el Diari Oficial de la Generalitat Valenciana, amb efectes de notificació, de conformitat amb el que es disposa en l'article 45.1 de la Llei 39/2015 i produirà efectes des de l'endemà de la seua publicació.  
  
Contra aquesta resolució, que esgota la via administrativa, podrà interposar-se recurs contenciós administratiu en el termini de dos mesos a comptar des de l'endemà de la seua publicació, conforme al que s'establix en l'article 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, recurs de reposició davant l'òrgan que la dicta en el termini d'un mes, computat en els mateixos termes, de conformitat amb el que es disposa en els articles 123 i 124 de la Llei 39/2015. Tot això sense perjuí que les persones interessades puguen presentar qualsevol altre recurs que estimen pertinent.  
  
València, 13 de març de 2024.- La vicepresidenta segona del Consell i consellera de Serveis Socials, Igualtat i Habitatge: Susana Camarero Benítez.